Romney tente massene i de aller siste kampanje-timene
Jubelen utenfor Georg Mason-universitetets baseballhall i Fairfax, Virginia, stiger mot himmelen. Alle presidentkandidater vet at ingen gidder å stemme på en «looser». Derfor skjeler Mitt Romney (65) ikke til de siste meningsmålingene, men snakker selvsikkert til sine egne på sine siste såkalte rally-møter i timene før valget, om alt han skal gjøre når han blir president. For Romney som for Obama, handler det om å mobilisere sine egne velgergrupper til faktisk å oppsøke valglokalet i dag, og få hjelp av grasrota til å påvirke naboer og venner i timene før valget: - Dere kom hit fordi dere bryr dere om Amerika! Derfor vil vi vinne i morgen kveld, sa Romney til de store menneskemengdene innenfor og utenfor stadion i Fairfax. Det er nemlig ikke bare Obama som evner å fylle store stadioner med begeistrede tilhengere i valgkampen. Det er heller ikke bare Obama som har lært seg å holde gode taler: VG var til stede både da Bill Clinton og Barack Obama talte på Bristow stadion i den viktige vippestaten Virginia lørdag kveld, og da Mitt og Ann Romney (63) talte i Virginia sent i går kveld, norsk tid. De to presidentkandidatene evner begge å holde gode taler som begeistrer sine egne - men de gjør det på litt ulik måte: Mitt Romney er en ekte konservativ gentleman som gir ordet til sin kone først - noe hun takler helt utmerket. Ann Romney vekket begeistring med sin replikk om at hun gledet seg til å bli nærmeste nabo med Virginia, når det om bare noen timer blir klart at hun skal flytte til Washington. Romney bruker også den store menneskemengden på en annen måte enn Obama: Han kan eksempelvis stille spørsmål som: - Får vi flere jobber i Amerika av å heve skattenivået? - Neiiiii! roper publikum. - You all passed the test, kvitterer Romney. Romney bruker nå også humor underveis i sine taler, på en måte som får ham til å fremstå lun og sympatisk. I det hele tatt fremstår han nå som en mye bedre taler enn under primærvalgene, da han var mer uerfaren med menneskemengder på 15.000-20.000: - Obama har rett i èn eneste ting. Og det er at Washington må endres fra innsiden. Det har jeg tenkt å hjelpe ham med, fra i morgen, sa en opplagt Romney kledd halvformelt i hvite skjorteermer og slips.I sin hovedtale til forsamlingen på til sammen cirka 15.000 mennesker der VG var til stede (det er lokalet, ikke evnen til å mobilisere menneskemengder som avgjør tilskuertallene på såkalte rally-møter), fokuserte Mitt Romney som alltid på nødvendigheten av å skaffe Amerika flere jobber. Han startet med å angripe president Obama, og gikk deretter over til å snakke om hva han selv vil gjøre som president. - Talemåter er billig. Se under dette. Se på hva president Obama faktisk har oppnådd. Han sa han skulle fokusere på jobber, men har levert det motsatte. Arbeidsløsheten er i dag høyere enn da han tok over. Han ville gjøre helseforsikring billigere for folket - men for en vanlig middelklassefamilie, er helseforsikring i dag 3000 dollar dyrere i året enn før han tok over. Bensin og energi og husleie er dyrere, samtidig som inntekten er lavere. Obama har gjort forskjellene i dette samfunnet større, og livet vanskeligere for middelklassen. Han har mislykkes, sa utfordreren Mitt Romney. - Nesten alt Obama har gjort, har skadet økonomien. Det er tøffe tider for middelklassen. Romney fortalte deretter en historie om en 60 år gammel middelklasse-mann, og klarte å få publikum til å le da han la til at en mann i 60-årene forresten er en mann i sin beste alder. Den fortsatt (?) sorthårede kandidaten er selv 65. - Vil dere ha virkelig endring? - Jeg har en CV som viser at jeg kan klare det, sa Romney og viste eksempelvis til skoleresultatene i hjemstaten Massachusetts, der han i tiden som guvernør flyttet skolestandarden fra laveste nivå i USA, til å levere de aller beste resultatene i hele unionen. Mot slutten av talen sin, gikk Romney over til å tale som en verdig statsmann - en kommende president: - Som guvernør lærte jeg samarbeid. Jeg vil være president for hen hel nasjon, ikke bare for ett parti. Jeg vil samarbeide med både demokrater og republikanere, for å oppnå konkrete endringer. - Jeg vil jobbe for at Nord-Amerika får sin frihet når det gjelder energi. Vi må sette i gang og lage rørledning fra Canada. Og hvis noen er redd for at jobbene i dette landet, kan jeg love at med rett lederskap vil Amerika komme veltende tilbake. Siste meningsmåling:Obama leder Unntak med Forsvaret Den eneste pussige selvmotsigelsen republikaneren Romney stadig gjentar i sine taler, er denne: Han er mot statlig styring og statlig jobbvekst. Men det er åpenbart ett stort unntak: Forsvaret. Der snakket han også timer før valget om at Obamas nedprioritering av Forsvaret betyr tapte jobber, spesielt i vippestaten Virginia. - Obama tilbyr unnskyldninger. Jeg tilbyr planer. Gå med meg, så går vi sammen! Gud velsigne dere, sa Mitt Romney, før han spaserte fra innendørsscenen og ut til de mange tusen utenfor stadion, der han snakket også til disse. Valget av hvem som blir USAs neste president om få timer, har sjelden vært mer spennende. Det blir et jevnt løp, spår alle eksperter VG har vært i kontakt med siste uken i Washington - også i demokrat-leiren.
Mitt og Ann Romney står syv meter fra oss og vinker smilende: Presidentkandidaten og hans kone har nettopp sagt at de gleder seg til å bli naboer med befolkningen i Virginia.